**SREDA, 1.4.**

**SLJ – PRAVLJICA: »Koronavirus na avtobusu«**

**LUM – Poustvarjanje pravljice / risanje**

**SPO – DELI TELESA**

**1**.Najprej pomisli, kaj si danes do tega trenutka, ko to bereš, naredil za svoje zdravje. Naštej vsaj 5 primerov.

Starši, če ne bo sam povedal, mu pomagajte z namigi (česanje, umivanje, zajtrk, čista oblačila,…).

**2**.Če ne skrbimo za zdravje, zbolimo, bolni pa lahko okužimo še ostale okoli sebe. Prav to se sedaj dogaja po celem svetu. Zato sem danes pripravila posebno pravljico. Našla sem jo na spletu in jo samo za vas prebrala in posnela. Prisluhni ji.

Posnetek se nahaja na tem naslovu: <https://video.arnes.si/portal/asset.zul?id=KGQKZJcgZTToOaXt7gSIbvKJ>

Po poslušanju odgovori na vprašanja:

Kako se je Koronavirus počutil, ker na otroškem igrišču ni našel otrok? Koga je najprej zagledal? Kdaj je skočil na gospo? Kje si je uredil svoj domek? Kaj je počel, da je gospa začela kihati? Povej, kako se je virus širil med vožnjo z avtobusom. Na koga je še skočil? Kaj se je z gospo nazadnje zgodilo? Kdo je virus končno prepoznal in ga spodil iz gospejinega nosu in pljuč?

**3**.Zapri oči in prebudi svojo domišljijo. Kako izgleda koronavirus, ki si ga zagledal pred seboj? Kakšne barve je? Je okrogel ali podolgovat? Ima repek, ušesa, oči? Ima 2, 4, 6 nogic? Morda nima nič od tega.

Zamisli si, da se s prijatelji igraš na igralih, se vozite s kolesi, si s starši v trgovini, v kinu, na nogometni tekmi, na praznovanju rojstnega dne, kjerkoli. Med vami pa skačejo koronavirusi!

Čaka te naloga.

**4**.Velik zvezek od slovenščine odpri tako, da bosta pred teboj dve prazni strani. Zgoraj napiši naslov pravljice. S SVINČNIKOM nariši sebe, družino ali prijatelje pri igri, v trgovini oziroma kjerkoli želiš. Potrudi se in z risanjem zapolni cel list.

Nazadnje pa v risbo med ljudi dodaj še koronaviruse. Nariši in pobarvaj jih Z BARVICAMI.

STARŠI, PROSIM vas, da otrokovo risbico slikate in mi jo pošljete na mail.

**5**.Koronavirus skače po vseh delih telesa kot si slišal v pravljici. Najraje pa se zadržuje v nosu, ustih in na rokah.

Zanima me, če poznaš še ostale dele svojega telesa. Jih znaš poimenovati?

Opravi naloge, ki ti jih pošiljam in preveri.

Z desno ROKO se primi za levo KOLENO.

KOMOLCA naj se dotakneta drug drugega.

Z desno NOGO se brcni v ZADNJICO.

Z DLANJO leve roke se primi za ČELO.

S KAZALCEM se dotakni BRADE.

RAMENA potisni skoraj do UŠES.

Za konec reši nalogo v DZ3 na strani 53.

.